SMT บวก 3% ลุ้นรายได้ปีนี้โต 2.60 พันลบ. หลังคำสั่งซื้อแน่น-การผลิตเพิ่มขึ้น
SMT บวก 3% โบรกฯชูเป้า 7.70 บ. คาดรายได้ปีนี้โตเข้าเป้า 2.60 พันลบ. จากคำสั่งซื้อล่วงหน้าที่ครอบคลุมไปถึงสิ้นปี อีกทั้งจากปริมาณการผลิตเพิ่มขึ้น และกําลังเจรจางานใหม่ มูลค่าราว 81 ล้านเหรียญสหรัฐฯเพื่อรองรับการเติบโตในปี 65
20 ก.ย. 2564

ผู้สื่อข่าวรายงานว่าวันนี้ (20 ก.ย.2564) ราคาหุ้นบริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT ปิดภาคเช้า อยู่ที่ระดับ 6.40 บาท เพิ่มขึ้น 0.20 บาท หรือ 3.23% โดยทำจุดสูงสุดที่ 6.45 บาท และทำจุดต่ำสุดที่ 6.25 บาท ด้วยมูลค่าการซื้อขาย 61.44 ล้านบาท

บริษัท หลักทรัพย์คิงส์ฟอร์ด จำกัด (มหาชน) ระบุในบทวิเคราะห์ (20 ก.ย.2564) โดยประเมินว่า SMT มีแนวโน้มปี 2564 พลิก Turnaround เด่น โดยผลประกอบการไตรมาส 2/2564 ออกมามีกําไรสุทธิ 56 ล้านบาท เพิ่มขึ้น 51% จากงวดเดียวกันของปีก่อน โดยมีรายได้จากการขายและบริการ 607 ล้านบาท เพิ่มขึ้น 23% จากงวดเดียวกันของปีก่อน เพิ่มขึ้นจากทั้งธุรกิจ IC ธุรกิจ OPTICS และ Box Build ประกอบกับการบริหารจัดการต้นทุนที่มีประสิทธิภาพ รวมถึงไม่มีปัญหาการขาดแคลนชิป ส่งผลให้อัตรากําไรขั้นต้นอยู่ที่ 20% จาก 18.50% ในไตรมาส 1/2564
สำหรับแนวโน้มครึ่งปีหลัง 2564 คาดกําไรเร่งตัวขึ้นจากคำสั่งซื้อล่วงหน้าที่ครอบคลุมไปถึงสิ้นปี รวมทั้งผลของการประหยัดต่อขนาด (Economy of scale) จากปริมาณการผลิตเพิ่มขึ้น ทำให้อัตรากําไรขั้นต้นปรับตัวดีขึ้นได้ตามเป้ามาย 20% ส่วนเป้าหมายรายได้ทั้งปีตั้งไว้ที่ราว 2.60 พันล้านบาท และกําลังเจรจางานใหม่ มูลค่าราว 81 ล้านเหรียญสหรัฐฯเพื่อรองรับการเติบโตในปี 2565 อย่างไรก็ดีแนะนำ “เก็งกำไร” ราคาเป้าหมาย 7.70 บาท
 